ডেটিং অ্যাপে পরিচয়, কসবার হোটেলে ডেকে খুন চার্টার্ড অ্যাকাউন্ট্যান্ট!

কলকাতা: ডেটিং অ্যাপে (Dating App) পরিচয় থেকে শুরু হওয়া ঘনিষ্ঠতা শেষ পর্যন্ত পৌঁছল হত্যা পর্যন্ত। কসবার (Kasba) এক হোটেলে চার্টার্ড অ্যাকাউন্ট্যান্ট আদর্শ লোসালকার খুনের অভিযোগে গ্রেফতার হয়েছে লিভ–ইন যুগল কোমল সাহা ও ধ্রুবকে। টাকার লেনদেন সংক্রান্ত বিবাদ নাকি পূর্বপরিকল্পিত লুঠ? তা নিয়ে তদন্তে নেমেছে পুলিশ (Kolkata Police)।

পুলিশ সূত্রে জানা গিয়েছে, কয়েকদিনের অনলাইন চ্যাটের পর গত শুক্রবার কোমলকে কসবার ওই হোটেলে ডেকে পাঠান আদর্শ। কোমল জানান, তাঁর সঙ্গী ধ্রুবও সঙ্গে থাকবে। এরপর আদর্শ পাশাপাশি দু’টি রুম বুক করেন। রাত সাড়ে আটটা নাগাদ তিনজনই চেক ইন করেন। কোমল আদর্শের ঘরেই রাত কাটান এবং তাঁরা বিয়ার পান করেন। হোটেল রুম থেকে একাধিক বিয়ারের খালি বোতল, দু’টি গ্লাস, কাপড় এবং কিছু আপত্তিকর বস্তু উদ্ধার করেছে পুলিশ।

আরও পড়ুন: BLO -দের কমিশন অভিযান, এসআইআর চাপে অসুস্থ অনেকে, কী দাবি?

তদন্তকারীদের বক্তব্য, মদ্যপ অবস্থায় আদর্শ ও কোমলের যৌন সম্পর্ক হয়। এরপর অর্থ লেনদেন নিয়ে তর্ক বাধে। কোমল ধ্রুবকে ডেকে আনে পাশের ঘর থেকে, দু’জনে মিলেই আদর্শের কাছ থেকে টাকা কেড়ে নেওয়ার চেষ্টা করে বলে অভিযোগ। বাধা দেওয়ায় আদর্শের পা তোয়ালে দিয়ে বেঁধে ফেলে তারা। ধস্তাধস্তির সময় আদর্শ মেঝেতে পড়ে যান এবং অভিযোগ অনুযায়ী শ্বাসরোধ করে খুন করা হয় তাঁকে।

কোমল ও ধ্রুব আদর্শের মানিব্যাগ, দু’টি আইফোন নিয়ে হোটেল থেকে পালিয়ে যায়। তদন্তকারীদের দাবি, শনিবার ওই ফোন ব্যবহার করেই আদর্শের সোশ্যাল মিডিয়ার তথ্য মুছে ফেলারও চেষ্টা করে যুগল। এটিএম কার্ডের পিন জেনে নিয়ে টাকা তোলার পরিকল্পনাও ছিল।

ময়নাতদন্তে আদর্শের পেটে খাবার ও অ্যালকোহলের উপস্থিতি পাওয়া গিয়েছে এবং রিপোর্ট অনুযায়ী শ্বাসরোধেই মৃত্যু হয়েছে তাঁর। এক পুলিশ অফিসারের দাবি, ডেটিং অ্যাপে পরিচয়ের পর থেকেই পরিকল্পিতভাবে লুঠের ফাঁদ পাততে পারে কোমল ও ধ্রুব। ভবিষ্যতে একই কৌশলে অন্যদের টার্গেট করার ছক ছিল কি না, সেটাও খতিয়ে দেখা হচ্ছে। দুই অভিযুক্তকে ঘটনাস্থলে নিয়ে গিয়ে পুনর্গঠনের মাধ্যমে তদন্ত এগোবে বলে জানিয়েছে পুলিশ।